Bathing Beauty

***Bathing Beauty*** () je američki filmski mjuzikl snimljen 1944. godine u režiji Georgea Sidneya, poznat kao jedno od komercijalno najuspješnijih i najpopularnijih hollywoodskih ostvarenja svog vremena, ali i po tome što je od plivačice Esther Williams učinio veliku zvijezdu.

Nominalni protagonist je Steve Elliott tekstopisac (čiji lik tumači popularni komičar Red Skelton) koji priprema oženiti za svoju dugogodišnju djevojku Caroline Brooks (čiji lik tumači Williams), a koja radi kao nastavnica plivanja u ženskom koledžu, te kako su oboje zbog braka spremni prekinuti svoje dotadašnje karijere. Radnja prikazuje kako njegov producent (koga tumači Basil Rathbone), koji ga nastoji zadržati u svojoj izdavačkoj kući, podmuklim trikom izazove raskid dvoje zaručnika, ali kako Steve, odlučan u tome da ponovno osvoji Caroline, koristi proceduralnu rupu kako bi se upisao na njen koledž, a što izaziva niz komičnih pustolovina.

*Bathing Beauty* je postao poznat prije svega zbog spektakularnih plesnih i muzičkih točaka koje su se odvijale u bazenima, i koje su velikim dijelom modelirane na nešto ranijim klasičnim mjuziklima Busbyja Berkeleya. Williams je, pak, u njima demonstrirla kako plesačko, tako i plivačko umijeće, a dodatnu atrakciju je predstavljalo i to što je film napravljen u boji. U njemu su se također pojavili i neki od tada najpopularnijih američkih bendova i muzičara koji su tumačili sami sebe, te su korišteni i neki od tada najvećih hitova. *Bathing Beauty* je doživio izuzetan komercijalni uspjeh, a Williams je slične uloge ponovila u još nekoliko sličnih, također uspješnih mjuzikala tokom sljedećih nekoliko godina. Scene iz filma su kasnije postale predmetom brojnih referenci i parodija, među kojima se ističe točka Miss Piggy u lutkarskoj TV-seriji *[[Muppet Show]]* te Brooksova filmska parodija *[[History of the World Part I]]*.

*Bathing Beauty* je sredinom 1950-ih prikazan u tadašnjoj Jugoslaviji pod naslovom ***Bal na vodi*** te je, kao i drugdje, stekao izuzetnu popularnost i ostavio snažan dojam na publiku. Njemu je, između ostalih, homage godine 1986. dao i srpski režiser Jovan Aćin u svom filmu *[[Bal na vodi (film, 1986)|Bal na vodi]]* gdje je glavna protagonistica dobila ime Ester, a sam film simbolizira slobodu i blagostanje Zapada koje su tada bile uskraćeni žiteljima tadašnje države.

## Uloge
* Red Skelton ... Steve Elliot
* Esther Williams ... Caroline Brooks
* Basil Rathbone ... George Adams
* Bill Goodwin ... Profesor Willis Evans
* Jean Porter ... Jean Allenwood
* Nana Bryant ... Dean Clinton
* Carlos Ramírez ... sam sebe
* Ethel Smith ... Ethel Smith - nastavnica muzike
* Lina Romay ... sama sebe
* Helen Forrest ... sama sebe - pjevačica sa Harryjem Jamesom i bendom Music Makers
* Donald Meek ... Chester Klazenfrantz
* Jacqueline Dalya ... Maria Dorango
* Francis Pierlot ... Profesor Hendricks
* Ann Codee ... Mme. Zarka
* Margaret Dumont ... Mrs. Allenwood
* Bunny Waters ... Bunny
* Janis Paige ... Janis
* Xavier Cugat ... sam sebe - vođa benda Xavier Cugat and His Orchestra
* Harry James ... sam sebe - vođa benda Harry James and His Music Makers
* Dorothy Adams ... Miss Hanney - sekretarica fakulteta
* Jane Isbell ... Djevojka iz Western Uniona

## Reference

## Vanjske veze

* 
* 
* Bathing Beauty at Red Skelton